汤显祖
黎女歌
黎女豪家笄有岁，如期置酒属亲至。
自持针笔向肌理，刺涅分明极微细。
点侧虫蛾摺花卉，淡粟青纹绕余地。
便坐纺织黎锦单，拆杂吴人彩丝致。
珠崖嫁娶须八月，黎人春作踏歌戏。
女儿竞戴小花笠，簪两银篦加雉翠。
半锦短衫花襈裙，白足女奴绛包髻。
少年男子竹弓弦，花幔缠头束腰际。
藤帽斜珠双耳环，缬锦垂裙赤文臂。
文臂郎君绣面女，并上秋千两摇曳。
分头携手簇遨游，殷山沓地蛮声气。
歌中答意自心知，但许昏家箭为誓。
椎牛击鼓会金钗，为欢那复知年岁。